Den trælse tendens er fortsat et problem hos mange købmænd i landsdelen. Flere stjæler i dagligvarebutikkerne, og mens det tidligere var lettere for personalet at genkende 'typen', så er det nu blevet unge som gamle og hr. og fru Jensen, der bliver fristet. - Det, der overrasker os mest, er, at der er så mange nye ansigter, og det er også det, der gør, at vi har særligt fokus på det lige nu, siger brugsuddeler i SuperBrugsen i Thisted Tobias Vesterby Strunck. Derfor har Tobias Vesterby Strunck hentet assistance - og det er ikke dørvagter eller overvågning, der er tale om, men derimod små chips, personalet nu fremadrettet klistrer på en del af butikkens varer. De små chips fungerer som alarm, hvis kunder vælger at snige sig udenom kassen med en ubetalt vare. - Normalt har vi kun haft alarmer på det dyrere kød og spiritus, men nu er vi simpelthen nødt til at sætte det på nogle af de varegrupper, hvor vi særligt ser en større stigning, siger Tobias Vesterby Strunck og henviser til, at det nu også er rugbrød, frugt og grønt, mejeriprodukter og billigere kød, som de oplever stigende svind i. Trods alt stadig loyale kunder Det ærgrer brugsuddeleren i Thisted, at han er nødt til at gå så vidt, men han ser sig nødsaget til at være mere overvågende om alle kunders færden i butikken, sådan som situation er i øjeblikket. - Man vil jo gerne kunne kigge alle kunder, der kommer ind og handler, i øjnene og tænke, at de handler på en ordentlig måde. Men nogle gange, så er det også dem, som vi ikke regnede med, vi tager i at have lidt for lange fingre, så det er super ærgerligt. Man mister jo tilliden til kunderne, desværre, fortæller Tobias Vesterby Strunck. Til gengæld oplever han samtidig også en loyalitet hos en stor gruppe af kunderne, som gerne vil hjælpe med at bekæmpe problemet. - Der er heldigvis også en masse kunder, der er gode til at komme og fortælle os, hvad de oplever og ser, og der får vi indimellem også fanget nogen på den måde. Intet er, som det plejer Den usædvanlige stigning i butikstyveri har ikke kun forandret billedet af tyvene samt de varetyper, der forsvinder. Også tidspunkterne på dagen, for hvornår butikkens personale plejer at være mest opmærksom på tyverier, er blevet udvisket. - Engang var det meget i ydertimerne af dagen, hvor der ikke var så meget personale på gulvet, men nu sker det egentlig i hele butikkens åbningstid. Det kan lige så nemt være en fredag, hvor butikken er stuvende fuld af kunder, at der kommer en ind og putter noget i tasken eller lommen, fortæller brugsuddeler Tobias Vesterby Strunck og fortsætter: - Jeg tror simpelthen, at folk er blevet lidt mere kølige over for det og lidt mere desperate.

Referat:
I SuperBrugsen i Thisted oplever de stigende tyveri, så nu tager brugsuddeleren nye metoder i brug for at komme problemet til livs.